তথ্যবিবরণী নম্বর : ৪৩২২

**আমার বর্তমান অবস্থানে আসার পেছনে বড় ভাইদের অবদান অনেক**

 **-- সংস্কৃতি প্রতিমন্ত্রী**

ঢাকা, ১১ কার্তিক (২৭ অক্টোবর):

সংস্কৃতি বিষয়ক প্রতিমন্ত্রী কে এম খালিদ বলেছেন, আমার বর্তমান অবস্থানে আসার পেছনে বড় ভাইদের অবদান অনেক। আজকের এ অবস্থানে আসার পেছনে আমার প্রয়াত শ্রদ্ধেয় বড় ভাই সাংস্কৃতিক ব্যক্তিত্ব মাহমুদ সাজ্জাদ ও মেজো ভাই ম. হামিদসহ পরিবারের গুরুত্বপূর্ণ ভূমিকা রয়েছে।

আজ রাজধানীর কাকরাইলস্থ ইনস্টিটিউট অভ্‌ ডিপ্লোমা ইঞ্জিনিয়ার্স বাংলাদেশ (আইডিইবি) ভবনে বৃহত্তর ময়মনসিংহ ফোরাম আয়োজিত ফোরামের সাবেক নির্বাহী সভাপতি ও সাংস্কৃতিক ব্যক্তিত্ব মাহমুদ সাজ্জাদের ১ম মৃত্যুবার্ষিকী উপলক্ষ্যে আয়োজিত স্মরণসভা ও দোয়া মাহফিলে প্রধান অতিথির বক্তব্যে এসব কথা বলেন।

২০০৮ সালের নবম জাতীয় সংসদ নির্বাচনে মনোনয়নের কথা স্মরণ করে সংস্কৃতি প্রতিমন্ত্রী বলেন, প্রধানমন্ত্রী শেখ হাসিনা তখন আমাকে বাংলাদেশ আওয়ামী লীগের মনোনয়ন প্রদানকালে বলেছিলেন, ‘তোমার বড় ভাইদের দেশব্যাপী সুনাম ও পরিচিতির কারণে এ মনোনয়ন দিলাম।’ প্রতিমন্ত্রী এসময় প্রয়াত বড় ভাই মাহমুদ সাজ্জাদের কথা স্মরণ করে আবেগাপ্লুত হয়ে পড়েন।

বৃহত্তর ময়মনসিংহ সাংস্কৃতিক ফোরামের জাতীয় কমিটির সভাপতি বিচারপতি জাহাঙ্গীর হোসেনের সভাপতিত্বে অনুষ্ঠানে স্মৃতিচারণ ও শ্রদ্ধা জ্ঞাপনমূলক বক্তৃতা করেন সংস্কৃতি বিষয়ক মন্ত্রণালয়ের সচিব মোঃ আবুল মনসুর, প্রয়াত মাহমুদ সাজ্জাদের অনুজ সাংস্কৃতিক ব্যক্তিত্ব ম. হামিদ, বৃহত্তর ময়মনসিংহ সাংস্কৃতিক ফোরামের নির্বাহী সভাপতি ও সাবেক সচিব আবদুস সামাদ ফারুক, বাংলাদেশ ট্রেড এন্ড ট্যারিফ কমিশনের সদস্য মোঃ আবু রায়হান, জাতীয় কবি কাজী নজরুল ইসলাম বিশ্ববিদ্যালয়ের সাবেক উপাচার্য প্রফেসর ড. এ এইচ এম মোস্তাফিজুর রহমান প্রমুখ। স্বাগত বক্তৃতা করেন বৃহত্তর ময়মনসিংহ সাংস্কৃতিক ফোরামের সাধারণ সম্পাদক প্রকৌশলী রাশেদুল হাসান শেলী।

সংস্কৃতি বিষয়ক মন্ত্রণালয়ের সচিব মোঃ আবুল মনসুর বলেন, মাহমুদ সাজ্জাদ সংস্কৃতি সেবার মাধ্যমে সারা দেশের মানুষের নিকট একজন প্রিয় ব্যক্তিত্বে পরিণত হয়েছিলেন। তিনি ধর্ম-বর্ণ নির্বিশেষে সকলের দোয়া ও আশীর্বাদ পাবেন।

সাংস্কৃতিক ব্যক্তিত্ব ম. হামিদ বলেন, আমাদের পারিবারিক বন্ধন অত্যন্ত সুদৃঢ়। বড় ভাই মাহমুদ সাজ্জাদ ভাইয়ের চেয়ে বন্ধু বেশি ছিলেন।

#

ফয়সল/সঞ্জীব/সেলিম/২০২২/২১৫০ ঘণ্টা

তথ্যবিবরণী নম্বর : ৪৩২১

**নির্বাচনের মাধ্যমেই ক্ষমতার পরিবর্তন হবে**

 **-- কৃষিমন্ত্রী**

মধুপুর (টাঙ্গাইল), ১১ কার্তিক (২৭ অক্টোবর):

কৃষিমন্ত্রী ড. মোঃ আব্দুর রাজ্জাক বলেছেন, তারেক জিয়ার জেল হয়েছে, পালিয়ে লন্ডনে আছে। সেখানে বসে স্বপ্ন দেখছে শেখ হাসিনাকে ক্ষমতাচ্যুত করবে। খালেদা জিয়া এতিমের টাকা চুরি করেছে, তারও জেল হয়েছে, নির্বাচনে আর অংশগ্রহণ করতে পারবেন না; তিনিও স্বপ্ন দেখেন আন্দোলন করে সরকারের পতন ঘটিয়ে আবার প্রধানমন্ত্রী হবেন। তিনি বলেন, ‘আমি তারেক জিয়া- খালেদা জিয়াকে বলতে চাই, আন্দোলন করে, ষড়যন্ত্র করে, সামরিক বাহিনীর ছত্রছায়ায় আর কোনো দিন ক্ষমতায় আসতে পারবেন না। সংবিধান অনুযায়ী নির্বাচনের মাধ্যমে ক্ষমতার পরিবর্তন হবে। ক্ষমতার উৎস জনগণ। কাজেই, ক্ষমতায় আসতে হলে জনগণের ভোটে নির্বাচিত হয়ে আসতে হবে।’

আজ টাঙ্গাইলের মধুপুরের জলছত্র মাঠে অরণখোলা ও বেরীবাইদ ইউনিয়ন আওয়ামী লীগের ত্রিবার্ষিক সম্মেলনে মন্ত্রী এসব কথা বলেন। সম্মেলনে মধুপুর উপজেলা আওয়ামী লীগের সভাপতি খন্দকার শফি উদ্দিন মনি ও স্থানীয় নেতৃবৃন্দ বক্তব্য রাখেন।

এর আগে কৃষিমন্ত্রী কালিহাতি উপজেলায় কালিহাতি আওয়ামী লীগের প্রতিনিধি সভায় বক্তৃতা করেন। এ সময় মন্ত্রী বলেন, একটানা ১৫ বছর ক্ষমতায় থেকে আওয়ামী লীগ দেশে সুশাসন প্রতিষ্ঠা করেছে৷ এর ফলে অর্থনৈতিক, সামাজিক, সাংস্কৃতিক, শিক্ষা, স্বাস্থ্য, কৃষি, অবকাঠামো, আইসিটিসহ সকল ক্ষেত্রে অভূতপূর্ব উন্নয়ন হয়েছে, যা বিশ্বব্যাপী প্রশংসিত হচ্ছে। কিন্ত দেশের মধ্যে বিএনপি এই উন্নয়ন দেখে না, দেখতে পায় না। তিনি বলেন, আওয়ামী লীগের নেতাকর্মীদের আরো ঐক্যবদ্ধ হতে হবে। প্রধানমন্ত্রী শেখ হাসিনার নেতৃত্বে এই উন্নয়নকে আরো গতিময় করতে হবে, এগিয়ে নিতে হবে।

বিএনপি, স্বাধীনতাবিরোধী শক্তি, কিছু সুশীল সমাজ, কিছু বুদ্ধিজীবী, কিছু মিডিয়া নানারকম ষড়যন্ত্র ও অপপ্রচার চালাচ্ছে উল্লেখ করে কৃষিমন্ত্রী বলেন, তারা এমনভাবে প্রচার করছে যেন দেশ ধ্বংসের দ্বারপ্রান্তে, এখনই সরকারের পতন হবে, এখনি আরেকটি নতুন সরকার আসবে। তিনি বলেন, আওয়ামী লীগের শক্তি দেশের জনগণ। আওয়ামী লীগ এতটা জনসম্পৃক্ত দল যে, বিএনপি আন্দোলন সমাবেশ করে আর ধাক্কা দিয়ে আওয়ামী লীগকে ক্ষমতা থেকে সরাতে পারবে না।

সভায় সংসদ সদস্য হাছান ইমাম খান ও তানভীর হাসান ছোটমনির-সহ স্থানীয় নেতৃবৃন্দ উপস্থিত ছিলেন।

#

কামরুল/রাহাত/সঞ্জীব/রফিকুল/সেলিম/২০২২/১৯৫০ ঘণ্টা

তথ্যবিবরণী নম্বর: ৪৩২০

**রাষ্ট্রপতির কাছে বাংলাদেশে নবনিযুক্ত ভারতের হাইকমিশনার প্রণয় ভার্মার পরিচয়পত্র পেশ**

ঢাকা, ১১ কার্তিক (২৭ অক্টোবর):

রাষ্ট্রপতি মোঃ আবদুল হামিদের কাছে পরিচয়পত্র পেশ করেছেন বাংলাদেশে নবনিযুক্ত ভারতের হাইকমিশনার প্রণয় ভার্মা।

আজ ঢাকায় বঙ্গভবনে রাষ্ট্রপতির সঙ্গে সাক্ষাৎ করে তিনি তাঁর পরিচয়পত্র পেশ করেন।

ভারতের নতুন হাইকমিশনারকে স্বাগত জানিয়ে রাষ্ট্রপতি বলেন, ভারত বাংলাদেশের পরীক্ষিত বন্ধু। ১৯৭১ সালে মহান মুক্তিযুদ্ধে সহযোগিতা প্রদানের জন্য ভারতের সরকার ও জনগণকে ধন্যবাদ জানিয়ে রাষ্ট্রপতি মোঃ আবদুল হামিদ বলেন, সেই থেকেই বাংলাদেশ ও ভারতের দ্বিপাক্ষিক সম্পর্ক বিভিন্ন ক্ষেত্রে ক্রমান্বয়ে সম্প্রসারিত হচ্ছে। রাষ্ট্রপতি আশা প্রকাশ করেন ভারতের নতুন হাইকমিশনারের দায়িত্ব পালনকালে দু’দেশের মধ্যে বিদ্যমান সম্পর্ক নতুন উচ্চতায় পৌঁছাবে।

রাষ্ট্রপতি আবদুল হামিদ বলেন, বর্তমান প্রেক্ষাপটে বৈশ্বিক সমস্যা বিশেষ করে করোনা মহামারি ও রাশিয়া- ইউক্রেন যুদ্ধের ফলে সৃষ্ট পরিস্থিতি মোকাবিলায় আন্তঃদেশীয় সহযোগিতা খুবই গুরুত্বপূর্ণ। তিনি আশা করেন বাংলাদেশ ও ভারত এ পরিস্থিতি থেকে উত্তরণে বিভিন্ন ক্ষেত্রে একে অপরকে সহযোগিতা করবে।

সাক্ষাৎকালে ভারতের নতুন হাইকমিশনার বলেন, বাংলাদেশের সাথে সহযোগিতা বৃদ্ধি ও সম্পর্ক উন্নয়নে গুরুত্ব দেয় তার দেশ। তিনি বাংলাদেশে দায়িত্ব পালনে রাষ্ট্রপতির সার্বিক সহযোগিতা কামনা করেন।

রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এস এম সালাহউদ্দিন ইসলাম, প্রেস সচিব মোঃ জয়নাল আবেদীন এবং সচিব (সংযুক্ত) রাষ্ট্রপতির কার্যালয় মোঃ ওয়াহিদুল ইসলাম খান এ সময় উপস্থিত ছিলেন।

#

ইমরানুল/রাহাত/সঞ্জীব/রফিকুল/সেলিম/২০২২/১৯৫০ ঘণ্টা

Handout Number : 4319

Prime Minister Sheikh Hasina’s upcoming visit to Japan

**Bangladesh and Japan expect to elevate bilateral relations to ‘Strategic Partnership’**

Dhaka, 27 October :

Bangladesh and Japan expected to elevate bilateral relations to ‘Strategic Partnership’ level during the upcoming visit of Prime Minister Sheikh Hasina to Japan on 29 November - 1 December at the invitation of Prime Minister of Japan Fumio Kishida. This was discussed when the Assistant Minister/ Director General of Southeast and Southwest Asian Affairs of the Ministry of Foreign Affairs of Japan ARIMA Yutaka called on Foreign Secretary Ambassador Masud Bin Momen in Dhaka this morning.

At the meeting, both sides expressed satisfaction at the ever-growing bilateral relations between the two friendly countries, and particularly highlighted the visit of Prime Minister Sheikh Hasina to Japan in May 2014, when Prime Minister Sheikh Hasina and the then Prime Minister of Japan Shinzo Abe elevated the bilateral relations between the countries to ‘Comprehensive Partnership’ level, and also the visit of the then Prime Minister Shinzo Abe to Bangladesh in September 2014, when the two countries forged deeper economic partnership under BIG-B. The visiting Japanese Assistant Minister expected that the Prime Minister Sheikh Hasina’s upcoming visit to Japan in the year of the 50th anniversary of Bangladesh-Japan friendship would be a milestone in the history of Bangladesh-Japan bilateral relations.

Both sides expected that during the upcoming visit, Bangladesh and Japan would foster deeper economic partnership in terms of development cooperation, trade and investment, human resources development, agriculture, ICT, education, defence dialogue and exchanges, people-to-people connectivity, repatriation of Rohingyas, etc. The two sides also expressed the desire to enhance cooperation in international fora, including climate change, UN reforms, disarmament and non-proliferation, etc.

Ambassador of Japan to Bangladesh Ito Naoki and Director General (East Asia and Pacific) of the Ministry of Foreign Affairs also joined the call on.

The Assistant Minister/ Director General of the Ministry of Foreign Affairs of Japan is on a two-day visit to Dhaka to discuss the preparations for Prime Minister Sheikh Hasina’s upcoming visit to Japan.

#

Mohsin/Rahat/Sanjib/Rafiqul/Salim/2022/19.40 Hrs.

তথ্যবিবরণী নম্বর : ৪৩১৮

**সুস্থ সমাজ গঠনে শব্দদূষণ বন্ধ করতে হবে**

 **-- পরিবেশমন্ত্রী**

সিলেট, ১১ কার্তিক (২৭ অক্টোবর):

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, সুস্থ ও সভ্য সমাজ গঠনে অযথা হর্ন বাজানো বা অপ্রয়োজনীয় শব্দ সৃষ্টি করা বন্ধ করতে হবে। তিনি বলেন, মাত্রাতিরিক্ত শব্দ মানসিক ক্লান্তি ও অবসাদ, উচ্চ রক্তচাপ, হৃদরোগ, স্নায়বিক সমস্যা, অমনোযোগিতা, স্মৃতিশক্তি হ্রাস এবং বধিরতাসহ প্রায় ৩০ ধরনের শারীরিক ও মানসিক সমস্যার সৃষ্টি করে। শব্দদূষণের কারণে শিশুরা মানসিকভাবে প্রতিবন্ধী হয়ে পড়তে পারে। এজন্য হাইড্রোলিক হর্নের ব্যবহার বন্ধসহ সকল ক্ষেত্রে অযথা শব্দ সৃষ্টি করা থেকে বিরত থাকতে হবে।

আজ সিলেটে জেলা পরিষদ অডিটোরিয়ামে পরিবেশ অধিদপ্তর আয়োজিত শব্দদূষণ নিয়ন্ত্রণে সমন্বিত ও অংশীদারিত্বমূলক প্রকল্পের আওতায় পেশাজীবী, পরিবহন চালক ও শ্রমিকদের সচেতনতামূলক কর্মশালায় প্রধান অতিথির বক্তৃতায় মন্ত্রী এসব কথা বলেন।

সিলেট বিভাগীয় কমিশনার ড. মুহাম্মদ মোশাররফ হোসেনের সভাপতিত্বে কর্মশালায় বিশেষ অতিথি হিসেবে উপস্থিত ছিলেন অতিরিক্ত ডিআইজি নাবিলা জাফরিন রীনা, জেলা প্রশাসক মোঃ মজিবর রহমান এবং পরিবেশ অধিদপ্তরের পরিচালক মোহাম্মদ এমরান হোসেন। মূল প্রবন্ধ ও প্রকল্প সংশ্লিষ্ট তথ্যচিত্র উপস্থাপন করেন অধ্যাপক ড. আহমদ কামরুজ্জমান মজুমদার।

মন্ত্রী বলেন, শব্দদূষণের সকল উৎসই আমরা সম্মিলিতভাবে নিয়ন্ত্রণ করতে পারি। সরকারের পক্ষ থেকে শব্দদূষণ নিয়ন্ত্রণে আইনের প্রয়োগ করা হচ্ছে, প্রকল্প বাস্তবায়ন করা হচ্ছে। কিন্তু মামলা দিয়ে, শাস্তি দিয়ে এ সমস্যার স্থায়ী সমাধান হবে না। এক্ষেত্রে, গাড়িতে সঠিক মাত্রার হর্ন লাগাতে হবে, গাড়িচালককে অযথা হর্ন বাজানো বন্ধ করতে হবে, সকল যানবাহনকে ট্রাফিক আইন মেনে চলতে হবে। পথচারীগণ যথানিয়মে রাস্তা পারাপার করলে হর্ন বাজানোর প্রয়োজনীয়তা কমে যাবে।

মন্ত্রী বলেন, নির্মাণ কাজে নিয়ম মেনে ও আধুনিক প্রযুক্তি ব্যবহার করলে এ ক্ষেত্রে শব্দদূষণ কমে আসবে। সামাজিক, রাজনৈতিক ও ধর্মীয় অনুষ্ঠানে উচ্চ শব্দের মাইক ব্যবহার বর্জন করতে হবে। অর্থাৎ সচেতন ও নিয়ন্ত্রিত আচরণই শব্দদূষণের সকল অনাকাঙ্ক্ষিত পরিণতি থেকে আমাদের মুক্তি দিতে পারে।

কর্মশালায় শব্দদূষণ (নিয়ন্ত্রণ) বিধিমালা ২০০৬ অনুযায়ী দণ্ড ও জরিমানা এবং ভুক্তভোগীরা থানায় টেলিফোন, মৌখিক, লিখিত অভিযোগ কীভাবে করতে পারবেন সে বিষয়ে বিস্তারিত তুলে ধরা হয়।

#

দীপংকর/রাহাত/রফিকুল/সেলিম/২০২২/১৯৫০ ঘণ্টা

তথ্যবিবরণী নম্বর : ৪৩১৭

**স্টার্টআপ বাংলাদেশ- ইবিএল কো-ব্র্যান্ড ভিসা কার্ড উদ্বোধন করলেন আইসিটি প্রতিমন্ত্রী**

ঢাকা, ১১ কার্তিক (২৭ অক্টোবর) :

 সরকারের তথ্য ও যোগাযোগ প্রযুক্তি বিভাগের ফ্ল্যাগশিপ ভেঞ্চার ক্যাপিটাল কোম্পানি- স্টার্টআপ বাংলাদেশ লিমিটেড, ইস্টার্ন ব্যাংক লিমিটেড (ইবিএল) ও ভিসার সহযোগিতায় কো-ব্র্যান্ড কার্ড-সহ স্টার্টআপদের জন্য বিশেষ ঋণ (লোন) প্রোডাক্ট চালু করা হয়েছে।

 আজ রাজধানীর গুলশানে ইবিএল প্রধান কার্যালয়ে এ উপলক্ষ্যে আয়োজিত এক অনুষ্ঠানে প্রধান অতিথি হিসেবে উপস্থিত ছিলেন তথ্য ও যোগাযোগ প্রযুক্তি প্রতিমন্ত্রী জুনাইদ আহ্মেদ পলক। অনুষ্ঠানে বিশেষ অতিথি হিসেবে উপস্থিত ছিলেন বাংলাদেশে নিযুক্ত তুরস্কের রাষ্ট্রদূত মোস্তফা ওসমান তুরাণ। অনুষ্ঠানে অন্যান্যের মধ্যে উপস্থিত ছিলেন স্টার্টআপ বাংলাদেশের ব্যবস্থাপনা পরিচালক সামি আহমেদ।

 অনুষ্ঠানে প্রধান অতিথির বক্তব্যে জুনাইদ আহ্মেদ পলক বলেন, প্রধানমন্ত্রী শেখ হাসিনার বিচক্ষণ নেতৃত্বে বাংলাদেশ অর্থনীতিতে অভূতপূর্ব প্রবৃদ্ধি অর্জন করছে এবং বাংলাদেশকে ডিজিটাল স্মার্ট বাংলাদেশে রূপান্তর করার জন্য তাঁর দূরদর্শী চিন্তাধারা সত্যিই প্রশংসার দাবিদার। তিনি আরো বলেন, বিভিন্ন চ্যালেঞ্জ সত্ত্বেও বাংলাদেশের মতো বিশ্বের আর কোনো দেশ এত অল্প সময়ের মধ্যে ডিজিটালাইজড হয়নি।

 প্রতিমন্ত্রী বলেন, বাংলাদেশ স্টার্টআপ এবং নতুন উদ্ভাবনী ধারণার জন্য একটি সমৃদ্ধ ক্ষেত্র হয়ে উঠছে যা স্টার্টআপ ইকোসিস্টেমকে রূপান্তরিত করছে। সাম্প্রতিক একটি সমীক্ষা অনুসারে, বাংলাদেশে বর্তমানে ১২০০ টিরও বেশি সক্রিয় স্টার্টআপ রয়েছে এবং প্রতিবছর ২০০টি নতুন স্টার্টআপ ইন্ডাস্ট্রিতে যোগ দিচ্ছে। এই ক্রমবর্ধমান স্টার্টআপগুলো আমাদের তরুণদের জন্য কর্মসংস্থানের ইঞ্জিন হিসেবে কাজ করছে। প্রতি বছর দেশের হাজার হাজার গ্রাজুয়েট এই স্টার্টআপগুলোতে তাদের কর্মজীবন শুরু করছে। হাতে-কলমে অভিজ্ঞতা অর্জনের পর, তারা উদ্যোক্তা হিসাবে বিকশিত হচ্ছে।

 বিশেষ অতিথির বক্তব্যে মোস্তফা ওসমান তুরাণ বলেন, স্টার্টআপগুলো সমাজে চেঞ্জ-মেকার এবং প্রভাবকের ভূমিকা পালন করে। তিনি বলেন, একটি কর্মচঞ্চল স্টার্টআপ ইকোসিস্টেম তৈরির স্বার্থে সরকারি এবং বেসরকারি খাতের একযোগে কাজ করা প্রয়োজন।

 পরে, আইসিটি প্রতিমন্ত্রী এবং তুরস্কের রাষ্ট্রদূত নতুন কার্ড এবং ঋণ প্রোডাক্টের আনুষ্ঠানিক উদ্বোধন করেন।

#

 শেফায়েত/রাহাত/সঞ্জীব/রফিকুল/জয়নুল/২০২২/২০৫০ঘণ্টা

তথ্যবিবরণী নম্বর : ৪৩১৬

**বিএনপি বিদ্যুৎ দাবিকারীদের ওপর গুলি চালিয়েছিল, বিদ্যুতের বদলে দিয়েছিল খাম্বা**

 **--- তথ্য ও সম্প্রচার মন্ত্রী**

ঢাকা, ১১ কার্তিক (২৭ অক্টোবর) :

 তথ্যমন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্মুদ বলেছেন, ‘বিএনপি আমলে কানসাটে বিদ্যুতের দাবিতে যখন আন্দোলন হয়েছে, বিএনপি তখন মানুষের ওপর গুলি চালিয়েছে, মানুষকে হত্যা করেছে। বিদ্যুৎ দেবে বলে তারা শুধু খাম্বা বসিয়েছে। সুতরাং বিদ্যুৎ নিয়ে কথা বলার কোনো নৈতিক অধিকার বিএনপির নেই।’

 আজ সচিবালয়ে সাংবাদিকদের সাথে মতবিনিময়কালে মন্ত্রী এসব কথা বলেন। ড. হাছান বলেন, বিএনপি ২০০১ থেকে ২০০৬ সালের মধ্যে টঙ্গীতে ৮০ মেগাওয়াটের একটি মাত্র বিদ্যুৎ কেন্দ্র উদ্বোধন করেছিল যা মাত্র দু’দিন চলেছিল অর্থাৎ দু’দিন চলার পরই সেটি বন্ধ হয়ে গিয়েছিল। বিদ্যুৎখাতে দুর্নীতির কারণে বিশ্বব্যাংক এবং আইএমএফ বিএনপি আমলে এই খাতে অর্থায়ন বন্ধ করে দিয়েছিল। এসব কারণে আমি বিএনপিকে বলবো এ নিয়ে কথা না বলে বরং আয়নায় নিজেদের চেহারাটা দেখতে এবং মানুষকে বিভ্রান্ত করার পথ পরিহার করতে।

 মন্ত্রী বলেন, আমরা ২০০৯ সালে সরকার গঠনের আগে দেশের মাত্র শতকরা ৪০ ভাগ মানুষ বিদ্যুৎ সুবিধার আওতায় ছিলো, বিএনপি ক্ষমতায় থাকাকালে সেটি আরো কম ছিলো, কিন্তু আজকে দেশের শতভাগ মানুষ বিদ্যুৎ সুবিধার আওতায় এসেছে এবং প্রত্যন্ত গ্রামের ঘরে ঘরে আমাদের সরকার বিদ্যুৎ সুবিধা পৌঁছে দিয়েছে। গ্রামের মানুষ এখন বাড়িতে এয়ারকন্ডিশন ব্যবহার করে, ফ্রিজ-টেলিভিশন তো আছেই। ১৫ কোটি মানুষের মোবাইল ফোন, বৈদ্যুতিক গাড়ি, থ্রি হুইলারগুলো বৈদ্যুতিক চার্জে চলে। সেখানেও অন্তত শতশত মেগাওয়াট বিদ্যুৎ খরচ হয়।

 বৈশ্বিক অবস্থা তুলে ধরে হাছান মাহ্মুদ বলেন, সাম্প্রতিক বিশ্বে জ্বালানি সংকটের কারণে জার্মানিতে পানি গরম করার বিদ্যুৎ বন্ধ করে দেয়া হয়েছে, ইউরোপের অনেক দেশেই এ রকম করা হয়েছে। শীর্ষস্থানীয় দু’একটি পত্রিকায় খবর বেরিয়েছে, যুক্তরাজ্যে জ্বালানির অতিরিক্ত ব্যয় মেটাতে এবং খাদ্যপণ্যের দাম বাড়ায় সেখানে মানুষ কয়েকবেলা না খেয়ে থাকছে। অস্ট্রেলিয়াতে রেশনিং করে বিদ্যুৎ দেয়া হচ্ছে। যুক্তরাষ্ট্রে মানুষকে এসএমএস করে জানানো হয়েছে সাশ্রয়ীভাবে বিদ্যুৎ ব্যবহারের জন্য।

 এই সংকট সমগ্র পৃথিবীতে এবং বাংলাদেশ তো বিচ্ছিন্ন দ্বীপ নয়, সে কারণে আমাদের দেশেও প্রধানমন্ত্রী সাশ্রয়ীভাবে বিদ্যুৎ ব্যবহারের আহ্বান জানিয়েছেন এবং কোনো কোনো ক্ষেত্রে লোডশেডিং করতে হচ্ছে উল্লেখ করে মন্ত্রী বলেন, ‘আশা করি এই পরিস্থিতি সহসা কেটে যাবে। কিন্তু এটি নিয়ে বিএনপি যেভাবে কথা বলছে, সেই নৈতিক অধিকার তাদের নেই।’

 ইতিহাসের দিকে তাকিয়ে মন্ত্রী বলেন, ‘১৯০২ থেকে ২০০৮ সাল পর্যন্ত এই জনপদে ১০৭ বছরে সর্বোচ্চ বিদ্যুৎ উৎপাদন ক্ষমতা ছিলো ৩৩ থেকে ৩৪শত মেগাওয়াট আর আওয়ামী লীগের নেতৃত্বে গত ১৪ বছরে সেই সক্ষমতা ২৪ হাজার মেগাওয়াটের বেশিতে গিয়ে দাঁড়িয়েছে।’

 বিএনপির সমাবেশে বাধা নিয়ে প্রশ্নের জবাবে মন্ত্রী হাছান বলেন, ‘বিএনপির সমাবেশে সরকার কখনো বাধা দেয়নি, আমরা চাই বিএনপি সমাবেশ করুক। ঢাকা শহরেও সমাবেশ হচ্ছে। বিএনপি নিয়মতান্ত্রিক আন্দোলন করুক, সভা সমাবেশ করুক, গণতন্ত্রকে সংহত করুক। বিএনপি যেহেতু অতীতে বাস, ট্রাক, লঞ্চ পুড়িয়েছে সেজন্য পরিবহণ মালিক শ্রমিকরা ধর্মঘট ডেকেছে। খুলনা, বরিশালেও যদি ডাকে সে কারণেই ডাকবে।’ তিনি বলেন, এগুলো পেশাজীবীদের, মালিকদের সংগঠন। সেখানে আওয়ামী, বিএনপি, জাতীয় পার্টি সবাই আছে। বিএনপি নেতারাসহ সবাই মিলে তারা সিদ্ধান্ত নিয়েছে ধর্মঘট করার, কারণ যদি তাদের বাস-লঞ্চ আবার পুড়িয়ে দেয়।

#

আকরাম/রাহাত/রফিকুল/জয়নুল/২০২২/১৯১০ঘণ্টা

তথ্যবিবরণী নম্বর:৪৩১৫

**নবায়ণযোগ্য জ্বালানির প্রসারে প্রয়োজন উন্নত প্রযুক্তি ও ব্যাপক বিনিয়োগ**

 **-- বিদ্যুৎ প্রতিমন্ত্রী**

ঢাকা, ১১ কার্তিক (২৭ অক্টোবর):

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, নবায়ণযোগ্য জ্বালানির প্রসারে প্রয়োজন উন্নত প্রযুক্তি ও ব্যাপক বিনিয়োগ। উন্নয়ন সহযোগী সংস্থাগুলোর প্রযুক্তি হস্তান্তরে দায়িত্বশীল অবদান রাখতে হবে। তিনি বলেন, বিকল্প উৎস হতে বিদ্যুৎ উৎপাদনকে সরকার সবসময় উৎসাহিত করে।

প্রতিমন্ত্রী আজ মহাখালীর ব্র্যাক সেন্টারে অক্সফ্যাম আয়োজিত “বাংলাদেশ ‘এনডিসি’ পরিকল্পনা বাস্তবায়ন ও টেকসই জ্বালানি ব্যবস্থাপনা” শীর্ষক সংলাপে প্রধান অতিথির বক্তব্যে এসব কথা বলেন।

প্রতিমন্ত্রী বলেন, স্রেডার মাধ্যমে নাবায়ণযোগ্য জ্বালানির দক্ষ ব্যবস্থাপনার পদক্ষেপ গ্রহণ করা হয়েছে। নেট মিটারিং পদ্ধতির মাধ্যমে বাণিজ্যিক মডেল দেয়া হয়েছে। তিনি বলেন, বাংলাদেশের প্রেক্ষাপটে নবায়ণযোগ্য জ্বালানির সমাধান আনতে হবে। অন্য দেশের মডেল অনুসরণ করে সমাধান পাওয়া যাবে না। বাংলাদেশ হাইড্রোজেন জ্বালানি হিসেবে ব্যবহারের পলিসি নিয়েও কাজ করছে। পরিবহণ ব্যবস্থা বিদ্যুৎচালিত হলে কার্বন নিঃসরণ অনেক কমবে। বায়ু বিদ্যুৎ নিয়ে সরকার কাজ করছে। বায়ু থেকে বিদ্যুৎ, বর্জ্য থেকে বিদ্যুৎ এবং মেরিন রিসোর্স নিয়ে গবেষণা প্রয়োজন। এ সময় তিনি বর্তমান প্রেক্ষাপট বর্ণনা করে বলেন-এই অবস্থা সাময়িক।

অনুষ্ঠানে অন্যান্যের মাঝে পরিবেশ, বন ও জলবায়ু পরিবর্তন মন্ত্রণালয়ের সচিব ড. ফারহিনা আহমেদ, ইমপ্রেস নিউটেক্স কম্পোজিট টেক্সটাইল লিমিটেডের পরিচালক নাফিজ-উদ-দৌলা ও অক্সফ্যাম বাংলাদেশের অনুষ্ঠান পরিচালক মাহমুদা সুলতানা বক্তব্য রাখেন।

#

আসলাম/রাহাত/রফিকুল/লিখন/২০২২/১৮৫০ ঘণ্টা

তথ্যবিবরণী নম্বর : ৪৩১৪

**তামাক ক্ষতি ছাড়া জীবনে কোনো অবদান রাখে না**

 **-স্থানীয় সরকার মন্ত্রী**

ঢাকা, ১১ কার্তিক (২৭ অক্টোবর) :

তামাকের ব্যবহার জনস্বাস্থ্য, অর্থ ও পরিবেশের জন্য মারাত্মক ক্ষতিকর। তামাক ক্ষতি ছাড়া জীবনে কোনো অবদান রাখে না। তামাকের ব্যবহার সম্পূর্ণ পরিহার করা অপরিহার্য। তাই তামাক ব্যবহারের নিয়ন্ত্রণ জরুরি।

আজ রাজধানীর একটি হোটেলে ঢাকা আহছানিয়া মিশন আয়োজিত প্রধানমন্ত্রী ঘোষিত ২০৪০ সালের মধ্যে তামাকমুক্ত বাংলাদেশ গড়তে তামাক নিয়ন্ত্রণ আইন সংশোধনের ব্যবস্থা শীর্ষক আলোচনা সভায় স্থানীয় সরকার মন্ত্রী মোঃ তাজুল ইসলাম এসব কথা বলেন।

তামাক নিয়ন্ত্রণ আইন সংশোধনের বিষয়ে মন্ত্রী বলেন, সময়ের সাথে সকল কিছুই পরিবর্তন হয়। আইনও পরিবর্তন হতে পারে। প্রণীত খসড়াটি যেন দ্রুত আইনে রূপান্তরিত হয় সে চেষ্টা করতে হবে। তামাকের জন্য যে কোটি কোটি টাকা আয় হচ্ছে বলা হয়, সেটা স্বাস্থ্যগত ক্ষতির তুলনায় কিছুই না। বলা হয় যে তামাক বন্ধ হলে ৮০ লাখ লোক বেকার হয়ে যাবে এটা সত্য নয়। তামাকের চাষাবাদ ও তামাক পণ্য উৎপাদন কৃষি জমির উর্বরতা হ্রাস করে। তামাক প্রক্রিয়াজাত করণ ও বিড়ি সিগারেটের ধোঁয়া পরিবেশের জন্য ক্ষতিকর। তিনি বলেন, প্রধানমন্ত্রীর ঘোষণার বাস্তবায়নে স্থানীয় সরকার বিভাগ কাজ করছে। তামাক নিয়ন্ত্রণের জন্য গাইডলাইন করা হয়েছে।

 ঢাকা আহছানিয়া মিশনের স্বাস্থ্য ও ওয়াশ সেক্টরের পরিচালক ইকবাল মাসুদের সভাপতিত্বে বিশেষ অতিথির বক্তব্য রাখেন সাবেক স্বাস্থ্যমন্ত্রী অধ্যাপক ডা. আ ফ ম রুহুল হক। অন্যান্যের মধ্যে বক্তব্য রাখেন সাবেক যুব ও ক্রীড়া প্রতিমন্ত্রী ড. শ্রী বীরেন শিকদার, ঢাকা উত্তর সিটি কর্পোরেশনের প্রধান নির্বাহী
মোঃ সেলিম রেজা, ঢাকা উত্তর সিটি কর্পোরেশনের গ্রেন্ডস ম্যানেজার, ক্যাম্পেইন ফর টোব্যাকো ফ্রি কিডস আবদুস সালাম মিয়া, ঢাকা উত্তর সিটি করপোরেশনের প্রধান স্বাস্থ্য কর্মকর্তা ব্রি. জেনারেল ডা. জুবায়দুর রহমান, রেলপথ মন্ত্রণালয়ের যুগ্ম সচিব জালাল আহমেদ এবং দ্য ইউনিয়নের কারিগরি পরামর্শক এডভোকেট সৈয়দ মাহবুবুল আলম।

#

রুবেল/রাহাত/সঞ্জীব/রফিকুল/শামীম/২০২২/২০৫০ঘণ্টা

তথ্যবিবরণী নম্বর : ৪৩১৩

**জনগণকে সর্বোত্তম সেবা প্রদান করতে হবে**

 **--- সাব-রেজিস্ট্রারদেরকে আইনমন্ত্রী**

ঢাকা, ১১ কার্তিক (২৭ অক্টোবর) :

 আইন, বিচার ও সংসদ বিষয়ক মন্ত্রী আনিসুল হক সাব-রেজিস্ট্রারদের উদ্দেশে বলেছেন, জনগণকে কোনোরূপ হয়রানি না করে দ্রুততম সময়ে সর্বোত্তম সেবা প্রদান করতে হবে এবং জাল-জালিয়াতি রোধে সর্বদা সচেষ্ট থাকতে হবে।

 আজ ঢাকায় বিচার প্রশাসন প্রশিক্ষণ ইনস্টিটিউটে সাব-রেজিস্ট্রারদের জন্য আয়োজিত দু’দিনব্যাপী প্রশিক্ষণ কর্মশালার উদ্বোধন অনুষ্ঠানে প্রধান অতিথির বক্তৃতায় মন্ত্রী এসব কথা বলেন।

 মন্ত্রী বলেন, জাতির পিতা বঙ্গবন্ধু শেখ মুজিবুর রহমান এমন এক বাংলাদেশের স্বপ্ন দেখেছিলেন, যেখানে সকল মানুষ ভোগান্তিহীনভাবে দ্রুত নাগরিক সেবা পাবেন। সমাজ, অর্থনীতি, শিক্ষা, ব্যবসা-বাণিজ্য, শিল্প, যোগাযোগ, বিজ্ঞান, প্রযুক্তি সর্বক্ষেত্রে যুগান্তকারী উন্নয়ন সাধনের মাধ্যমে বঙ্গবন্ধুর এই স্বপ্ন পূরণে প্রধানমন্ত্রী শেখ হাসিনার সরকার নিরলস ও নিবেদিতভাবে কাজ করে যাচ্ছে। ফলে দৈনন্দিন সাধারণ কাজকর্ম থেকে শুরু করে সবক্ষেত্রে নাগরিকগণ আজ প্রযুক্তির সহায়তায় সেবা গ্রহণে তৎপর হয়ে উঠেছেন। নতুন প্রজন্ম সহজাত প্রবণতায় শুরু থেকেই সময়োপযোগী প্রযুক্তির সাথে পরিচিত হয়ে বেড়ে উঠছে। সেবার ধরন বদলে যাওয়ায় অপেক্ষাকৃত বয়োবৃদ্ধ নাগরিকগণও অনলাইন সেবা গ্রহণে আগ্রহী হয়ে উঠেছেন। তিনি বলেন, দেশের এই অগ্রযাত্রায় রেজিস্ট্রেশন বিভাগকে পিছিয়ে থাকলে চলবে না। এ বিভাগের সর্বস্তরের কর্মকর্তা-কর্মচারীগণকেও জনগণকে প্রযুক্তিনির্ভর সেবা প্রদানে স্বতঃস্ফূর্তভাবে এগিয়ে আসতে হবে। তাদের চিন্তা-চেতনা ও মন-মানসিকতায় পরিবর্তন আনতে হবে।

 আনিসুল হক আরো বলেন, সরকার নিবন্ধন অধিদপ্তরের সকল কর্মকর্তা-কর্মচারীকে উন্নত প্রশিক্ষণের মাধ্যমে প্রস্তুত করে সমস্ত ভূমি রেজিস্ট্রেশন প্রক্রিয়াকে ডিজিটাইজড্ করতে চায়। এই লক্ষ্য বাস্তবায়নে ইতোমধ্যেই ১৭টি সাব-রেজিস্ট্রি অফিসে ই-রেজিস্ট্রেশন পাইলটিং প্রকল্প সফলভাবে সম্পন্ন করা হয়েছে। সারা দেশের সকল সাব-রেজিস্ট্রি অফিসে ই-রেজিস্ট্রেশন কার্যক্রম চালুর লক্ষ্যে ইতোমধ্যে ডিপিপি তৈরি করে পরিকল্পনা কমিশনে পাঠানো হয়েছে। এটি বাস্তবায়িত হলে সেবাগ্রহীতা অনলাইনে রেজিস্ট্রেশন কার্য সম্পাদন করতে পারবেন। ফলে সরকারি রাজস্ব আদায়েও গতিশীলতা বাড়বে। এছাড়া সারা দেশের রেকর্ড রুমে রক্ষিত বালাম বহিসমূহ ই-আর্কাইভে সংরক্ষণের ব্যবস্থা করা যাবে। এটি চালু হলে জনগণ সহজেই নিবন্ধিত দলিলের অনুলিপি তাৎক্ষণিকভাবে সংগ্রহ করতে পারবেন। এর মাধ্যমে ভূমি সংক্রান্ত বিরোধ বহুলাংশে হ্রাস পাবে এবং জাল-জালিয়াতির পরিমাণও উল্লেখযোগ্য হারে কমে যাবে।

 নিবন্ধন অধিদপ্তরের মহাপরিদর্শক শহীদুল আলম ঝিনুকের সভাপতিত্বে অনুষ্ঠানে আইন ও বিচার বিভাগের সচিব মোঃ গোলাম সারওয়ার বক্তৃতা করেন।

#

রেজাউল/রাহাত/রফিকুল/জয়নুল/২০২২/২০০০ঘণ্টা

তথ্যবিবরণী নম্বর: ৪৩১২

**জাকিয়া সুলতানাকে তথ্য ও সম্প্রচার মন্ত্রণালয়ে সচিব পদে বদলি**

ঢাকা, ১১ কার্তিক (২৭ অক্টোবর):

 শিল্প মন্ত্রণালয়ের সচিব জাকিয়া সুলতানাকে তথ্য ও সম্প্রচার মন্ত্রণালয়ের সচিব এবং নির্বাচন কমিশন সচিবালয়ের সচিব মোঃ হুমায়ুন কবীর খোন্দকারকে শিল্প মন্ত্রণালয়ের সচিব পদে বদলি করা হয়েছে।

জনপ্রশাসন মন্ত্রণালয়ের জারিকৃত এক প্রজ্ঞাপনে আজ এ তথ্য জানানো হয়েছে।

#

শিবলী/রাহাত/সঞ্জীব/রফিকুল/শামীম/২০২২/১৯৫৫ ঘণ্টা

তথ্যবিবরণী নম্বর : ৪৩১১

**শিক্ষকদের প্রত্যাশা পূরণে সরকার আন্তরিক**

 **--- শিক্ষামন্ত্রী**

ঢাকা, ১১ কার্তিক (২৭ অক্টোবর) :

 শিক্ষামন্ত্রী ডা.দীপু মনি বলেছেন, শিক্ষকদের প্রত্যাশা পূরণে সরকার আন্তরিক। সরকারের যে সীমাবদ্ধতা আছে সেগুলো কাটিয়ে উঠতে হবে। শিক্ষকের আর্থিক, সামাজিক নিরাপত্তা ও সম্মানের ব্যবস্থা করতে হবে। অবকাঠামো উন্নয়ন যেমন জরুরি তার চেয়ে বেশি জরুরি শিক্ষার পরিবেশ তৈরি করা। শিক্ষকের মনে যদি প্রশান্তি থাকে, শিক্ষকের মনে যদি উৎসাহ থাকে তাহলে শিক্ষার পরিবেশ সত্যিই যথার্থ হয়ে উঠবে।

 আজ রাজধানীর ওসমানী মিলনায়তনে শিক্ষক দিবস উপলক্ষ্যে আয়োজিত এক আলোচনা সভায় প্রধান অতিথির বক্তব্যে মন্ত্রী এসব কথা বলেন। মাধ্যমিক ও উচ্চশিক্ষা অধিদফতরের মহাপরিচালক অধ্যাপক নেহাল আহমেদের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন শিক্ষা উপমন্ত্রী মহিবুল হাসান চৌধুরী, প্রাথমিক ও গণশিক্ষা মন্ত্রণালয়ের সিনিয়র সচিব মোঃ আমিনুল ইসলাম।

 শিক্ষামন্ত্রী বলেন, একটি সুন্দর সমাজ ও জাতি গঠনে শিক্ষকের ভূমিকা অপরিসীম। সারা জীবনের জন্য যিনি আমাদের গঠন করে দেন তিনি আমাদের শিক্ষক। আমাদের মানুষ হতে শেখান, দৃষ্টিভঙ্গি তৈরি করে দেন, আমাদের পুরো মনটাকে তৈরি করে দেন, আমাদের মধ্যে স্বপ্ন জাগিয়ে দেন এবং সেই স্বপ্ন বাস্তবায়নের পথে নিয়ে যান। আমাদের পুরো জীবনটাতে তাদের অনন্য সাধারণ ভূমিকা রয়েছে।

 মন্ত্রী বলেন, শিক্ষকের সততা, নিষ্ঠা, আন্তরিকতা, সহমর্মিতা এগুলো ভীষণ জরুরি। আমাদের শিক্ষা ব্যবস্থা থেকে আপদগুলো দূর করার চেষ্টা করছি। তার মধ্যে একটি প্রশ্ন ফাঁস-সেটা বন্ধ হয়েছে। তিনি বলেন, আমরা দেশের সব শিক্ষককে প্রশিক্ষণের মধ্যে নিয়ে আসবার কার্যক্রম শুরু করতে যাচ্ছি। সেখানে শুধু শিক্ষক নয়, শিক্ষা প্রশাসনের সাথে যারা জড়িত, শিক্ষা ব্যবস্থাপনার সাথে যারা জড়িত তাদের অনেকেই প্রশিক্ষণ গ্রহণ করেছেন। আগামী দিনেও করবেন। এবছরের শেষ নাগাদ প্রশিক্ষণগুলো শেষ করবো। এ পর্যন্ত দুই লাখ ৩০ হাজারের বেশি শিক্ষককে সাইকোলজিক্যাল পার্সপেক্টিভ প্রশিক্ষণ দেওয়া হয়েছে। আমরা আশা করি প্রতিটি শিক্ষা প্রতিষ্ঠানে অন্তত দু’জন করে কাউন্সিলিং এ প্রশিক্ষণপ্রাপ্ত শিক্ষক থাকবেন।

 শিক্ষা উপমন্ত্রী মহিবুল হাসান চৌধুরী বলেন, আগামীবার আরো উৎসবের সঙ্গে শিক্ষক দিবস উদ্যাপন করা হবে। তিনি বলেন, প্রধানমন্ত্রী শেখ হাসিনা শিক্ষকদের মান উন্নয়নে কাজ করে যাচ্ছেন। প্রধানমন্ত্রী যেভাবে শিক্ষায় বিনিয়োগ করছেন, সেই বিনিয়োগের সুফল আমরা অবশ্যই পাবো।

#

খায়ের/রাহাত/রফিকুল/জয়নুল/২০২২/১৯২০ঘণ্টা

তথ্যবিবরণী নম্বর : ৪৩১০

**বঙ্গবন্ধুর ঘনিষ্ঠ সহচর অ্যাডভোকেট সিরাজুল হকের ২০তম মৃত্যুবার্ষিকী আগামীকাল**

ঢাকা, ১১ কার্তিক (২৭ অক্টোবর) :

 উপমহাদেশের প্রখ্যাত আইনজীবী, বাংলাদেশের মুক্তিযুদ্ধের অন্যতম সংগঠক, বঙ্গবন্ধু হত্যা মামলায় রাষ্ট্রপক্ষের প্রধান কৌশলী এবং আইন, বিচার ও সংসদ বিষয়ক মন্ত্রী আনিসুল হকের বাবা অ্যাডভোকেট সিরাজুল হকের ২০তম মৃত্যুবার্ষিকী আগামীকাল।

 এ উপলক্ষ্যে তাঁর নিজ জেলা ব্রাহ্মণবাড়িয়ার কসবা এবং আখাউড়ায় স্থানীয় আওয়ামী লীগ ও এর অঙ্গ সংগঠনের পক্ষ থেকে মিলাদ, দোয়া ও আলোচনা সভার আয়োজন করা হয়েছে।

 মরহুম সিরাজুল হক মুক্তিযুদ্ধের অন্যতম সংগঠক ছিলেন। তিনি ১৯৫২ সালের ভাষা আন্দোলনসহ স্বাধিকার আন্দোলন, ঊনসত্তরের গণঅভ্যুত্থান ও মহান মুক্তিযুদ্ধে অনন্য সাধারণ ভূমিকা পালন করেন। তিনি ছিলেন বঙ্গবন্ধু শেখ মুজিবুর রহমানের ঘনিষ্ঠ ও বিশ্বস্ত সহচর। বঙ্গবন্ধু ও মরহুম সিরাজুল হক কলকাতায় একজন ইসলামিয়া কলেজে ও অন্যজন প্রেসিডেন্সি কলেজে পড়তেন এবং এক সঙ্গে বেকার হোস্টেলে থাকতেন। ১৯৭০ সালে পাকিস্তানের সাধারণ নির্বাচনে তৎকালীন কসবা-বুড়িচং নির্বাচনি এলাকা থেকে তিনি আওয়ামী লীগের মনোনীত প্রার্থী হিসাবে এমএনএ নির্বাচিত হন। ১৯৭৫ সালের অক্টোবরে বঙ্গভবনে খন্দকার মোশতাক তৎকালীন এমপিদের নিয়ে এক বৈঠকের আয়োজন করেন। উক্ত বৈঠকে মরহুম সিরাজুল হক প্রথম ব্যক্তি হিসাবে আনুষ্ঠানিকভাবে বঙ্গবন্ধু হত্যার তীব্র প্রতিবাদ করেন এবং খন্দকার মোশতাককে রাষ্ট্রপতি বলা যায় না মর্মে ঘোষণা করেন।

 উল্লেখ্য, ২০০২ সালের ২৮ অক্টোবর সিরাজুল হক মৃত্যুবরণ করেন। তাঁকে বনানী কবরস্থানে সমাহিত করা হয়। বাংলাদেশের স্বাধীনতা ও মুক্তিযুদ্ধে গৌরবোজ্জল অবদানের স্বীকৃতিস্বরূপ মরহুম সিরাজুল হককে স্বাধীনতা পুরস্কার (মরণোত্তর) ২০২২ প্রদান করা হয়।

#

রেজাউল/রাহাত/রফিকুল/জয়নুল/২০২২/১৮৩০ঘণ্টা

 তথ্যবিবরণী নম্বর : ৪৩০৯

শিক্ষার্থীদের উপযুক্ত মানুষ হিসেবে গড়ে তুলতে হবে

 --- সমাজকল্যাণ প্রতিমন্ত্রী

নেত্রকোনা: ১১ কার্তিক (২৭ অক্টোবর)

সমাজকল্যাণ প্রতিমন্ত্রী মো. আশরাফ আলী খান খসরু বলেছেন, শিক্ষার্থীদের শুধু লেখাপড়া করলেই চলবে না, তাদের সুপ্ত প্রতিভা বিকাশে লেখাপড়ার পাশাপাশি খেলাধুলা ও সাংস্কৃতিক কর্মকাণ্ডেও এগিয়ে আসতে হবে। তাদেরকে উপযুক্ত মানুষ হিসেবে গড়ে তুলতে হবে।

প্রতিমন্ত্রী আজ নেত্রকোনা আধুনিক স্টেডিয়ামে আদর্শ শিশু বিদ্যালয়ের বার্ষিক পুরস্কার বিতরণী ও সাংস্কৃতিক অনুষ্ঠানে প্রধান অতিথির বক্তব্যে এসব কথা বলেন।

প্রতিমন্ত্রী বলেন, শিশুদেরকে আগামী বিশ্বের উপযোগী মানুষ হিসেবে গড়ে তুলতে হবে। বৈশ্বিক চ্যালেঞ্জ মোকাবিলায় শিক্ষার্থীদের উপযুক্ত মানুষ হিসেবে গড়ে তুলতে হবে। শিক্ষার্থীদের উপযুক্ত মানুষ হিসেবে গড়ে তুলতে শিক্ষকদেরকে অগ্রণী ভূমিকা রাখার আহ্বান জানান তিনি।

   বিদ্যালয় পরিচালনা পর্ষদের সভাপতি জেলা প্রশাসক অঞ্জনা খান মজলিশের সভাপতিত্বে অনুষ্ঠানে বিশেষ অতিথি হিসেবে বক্তব্য রাখেন পুলিশ সুপার মো. ফয়েজ আহমেদ, জেলা আওয়ামী লীগের সভাপতি ও বিদ্যালয় পরিচালনা পর্ষদের প্রতিষ্ঠাতা সদস্য মতিয়র রহমান খান, পৌর মেয়র বীর মুক্তিযোদ্ধা মোঃ নজরুল ইসলাম খান প্রমুখ।

#

জাকির/রাহাত/রফিকুল/লিখন/২০২২/১৮৪০ঘণ্টা

তথ্যবিবরণী নম্বর : ৪৩০৮

**শারীরিক ও মানসিকভাবে পরিপূর্ণ ভালো থাকাই সুস্থতা**

 **- সংস্কৃতি প্রতিমন্ত্রী**

ঢাকা, ১১ কার্তিক (২৭ অক্টোবর) :

সংস্কৃতি বিষয়ক প্রতিমন্ত্রী কে এম খালিদ বলেছেন, শরীরে কোনো রোগ না থাকা মানেই সুস্থতা নয়। শারীরিক ও মানসিকভাবে পরিপূর্ণ ভালো থাকাই সুস্থতা। প্রধানমন্ত্রী শেখ হাসিনার দক্ষ, বলিষ্ঠ ও দূরদর্শী নেতৃত্বে বর্তমান সরকার মানসিক স্বাস্থ্যের উপর যথেষ্ট গুরুত্বারোপ করেছে। সেজন্য এ সরকারের আমলেই ‘মানসিক স্বাস্থ্য আইন ২০১৮’ ও ‘জাতীয় মানসিক স্বাস্থ্য নীতি ২০২২’ প্রণয়ন করা হয়েছে।

প্রতিমন্ত্রী আজ রাজধানীর ঢাকা বিশ্ববিদ্যালয়ের টিএসসি মিলনায়তনে বাংলাদেশ মেন্টাল হেলথ নেটওয়ার্ক আয়োজিত ‘Youth Mental Health and Wellbeing Carnival’ শীর্ষক উৎসবের উদ্বোধনী অনুষ্ঠানে প্রধান অতিথির বক্তব্যে এসব কথা বলেন।

প্রতিমন্ত্রী বলেন, সামাজিক দ্বন্দ্ব, পারিবারিক অশান্তি, প্রেম-বিরহ, ঝগড়া-কলহ, পরকীয়া-আসক্তি প্রভৃতি থেকে মানসিক সমস্যার সৃষ্টি। তরুণ প্রজন্মের একটি অংশ মানসিক সমস্যা থেকে মাদকাসক্ত হয়ে পড়ছে। যা আমাদের জন্য অশনি সংকেত। তিনি বলেন, আমাদের ইতিবাচক চিন্তাভাবনা ও কর্ম করতে হবে। ইতিবাচক চিন্তাভাবনা ও কর্ম মানসিক সুস্বাস্থ্যে সহায়ক ভূমিকা পালন করে।

বাংলাদেশ মেন্টাল হেলথ নেটওয়ার্ক এর চেয়ারম্যান প্রফেসর শাহীন ইসলামের সভাপতিত্বে অনুষ্ঠানে বিশেষ অতিথি হিসাবে বক্তৃতা করেন এডিডি ইন্টারন্যাশনাল বাংলাদেশ এর কান্ট্রি ডিরেক্টর শফিকুল ইসলাম ও সাজেদা ফাউন্ডেশনের মেন্টাল হেলথ প্রোগামের অ্যাডভাইজার ডা. আশিক সেলিম। অনুষ্ঠানে মডারেটরের দায়িত্ব পালন করেন বাংলাদেশ মেন্টাল হেলথ নেটওয়ার্কের সাধারণ সম্পাদক মনিরা রহমান। অনুষ্ঠানে বিষয়ভিত্তিক সংগীত পরিবেশন করেন ফারজানা ওয়াহিদ শায়ান।

প্রতিমন্ত্রী পরে রাজধানীর গুলিস্তানস্থ জাতীয় গ্রন্থকেন্দ্র মিলনায়তনে গ্রন্থকেন্দ্র আয়োজিত ‘গ্রন্থাগারিক/ গ্রন্থাগার প্রতিনিধিদের জ্ঞান ও দক্ষতা উন্নয়ন’ বিষয়ক প্রশিক্ষণ কর্মসূচির সমাপনী ও সনদ বিতরণ অনুষ্ঠানে প্রধান অতিথির বক্তৃতা করেন। প্রশিক্ষণ কর্মসূচিতে সারা দেশের ৬২জন গ্রন্থাগারিক/ গ্রন্থাগার প্রতিনিধিবৃন্দ অংশগ্রহণ করেন।

#

ফয়সল/রাহাত/রফিকুল/শামীম/২০২২/১৭০৫ঘণ্টা

তথ্যবিবরণী নম্বর: ৪৩০৭

**রবি মৌসুমে ফসলের উৎপাদন বৃদ্ধির জন্য ১৩৭ কোটি টাকার প্রণোদনা**

ঢাকাঃ ১১ কার্তিক (২৭ অক্টোবর):

রবি মৌসুমে গম, ভুট্টা, সরিষা, সূর্যমুখী, চিনাবাদাম, সয়াবিন, শীতকালীন পেঁয়াজ, মুগ, মসুর, ও খেসারি ফসলের আবাদ ও উৎপাদন বৃদ্ধির জন্য ১৩৭ কোটি টাকার প্রণোদনা দেয়া হচ্ছে। সারা দেশের ১৬ লাখ ৭১ হাজার ক্ষুদ্র ও প্রান্তিক কৃষক এ প্রণোদনার আওতায় বিনামূল্যে বীজ ও সার পাবেন। একজন কৃষক এক বিঘা জমিতে চাষের জন্য প্রয়োজনীয় বীজ ও সার পাবেন।

কৃষি মন্ত্রণালয়ের নিয়মিত বাজেটের কৃষি পুনর্বাসন সহায়তা খাত থেকে এ প্রণোদনা দেয়া হচ্ছে। ২৬ অক্টোবর এ সংক্রান্ত সরকারি মঞ্জুরি আদেশ জারি হয়েছে।

#

কামরুল/রাহাত/রফিকুল/লিখন/২০২২/১৮৪০ ঘণ্টা

তথ্যবিবরণী নম্বর : ৪৩০৬

**কোভিড-১৯ সংক্রান্ত সর্বশেষ প্রতিবেদন**

ঢাকা, ১১ কার্তিক (২৭ অক্টোবর) :

 স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ১৩৭ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৩ দশমিক ৬০ শতাংশ। এ সময় ৩ হাজার ৮০৪ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ১ জন মৃত্যুবরণ করেছেন। এ পর্যন্ত ২৯ হাজার ৪১৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৭৯ হাজার ৩৪৩ জন।

#

কবীর/রাহাত/রফিকুল/আব্বাস/২০২২/১৭৩২ ঘণ্টা

তথ্যবিবরণী নম্বর: ৪৩০৫

**যুক্তরাষ্ট্রের বিনিয়োগকারীদের বাংলাদেশে বিনিয়োগের আহ্বান বাণিজ্যমন্ত্রীর**

ঢাকা, ১১ কার্তিক (২৭ অক্টোবর):

বাণিজ্যমন্ত্রী টিপু মুনশি বলেছেন, মার্কিন যুক্তরাষ্ট্র বাংলাদেশের বড় বাণিজ্যিক এবং উন্নয়ন সহযোগী। দেশটির সাথে বাংলাদেশের বৈদেশিক বাণিজ্য দিন দিন বাড়ছে। এ বাণিজ্য ও বিনিয়োগ বৃদ্ধির অনেক সুযোগ রয়েছে, এ সুযোগকে কাজ লাগাতে হবে। বাংলাদেশের প্রধান রপ্তানি পণ্য তৈরি পোশাক। চলমান বিশ্বে অস্থির পরিস্থিতিতেও মার্কিন যুক্তরাষ্ট্র বাংলাদেশের তৈরি পোশাক রপ্তানির একক দেশ হিসেবে সর্ববৃহৎ বাজার। তৈরি পোশাক ছাড়াও বাংলাদেশ হিমায়িত খাদ্যপণ্য, চামড়াজাত পণ্য মার্কিন যুক্তরাষ্ট্রে সুনামের সাথে রপ্তানি করছে।

আজ ঢাকায় হোটেল সোনারগাঁওয়ে আমেরিকান চেম্বার অভ্ কমার্স ইন বাংলাদেশ (এ্যামচ্যাম) আয়োজিত ‘২৮তম ইউএস ট্রেড শো-২০২২’ এর উদ্বোধনী অনুষ্ঠানে প্রধান অতিথির বক্তৃতায় মন্ত্রী এসব কথা বলেন।

টিপু মুনশি বলেন, আইটি খাতের আউটসোর্সিং এর বড় বাজার মার্কিন যুক্তরাষ্ট্র। বিগত ২০২১-২২ অর্থবছরে বাংলাদেশ প্রায় ১০ দশমিক ৪১ বিলিয়ন মার্কিন ডলার মূল্যের পণ্য রপ্তানি করেছে। বাংলাদেশের মোট রপ্তানির প্রায় বিশভাগ আসে মার্কিন যুক্তরাষ্ট্র থেকে। মন্ত্রী বলেন, মার্কিন যুক্তরাষ্ট্রের অনেক পণ্য বাংলাদেশে আমদানি হয়। বর্তমানে এ আমদানির পরিমাণ প্রায় ৩ বিলিয়ন মার্কিন ডলার। আমদানি পণ্যের মধ্যে রয়েছে অ্যারোপ্লেন, কটন, গম, সোয়াবিন তেল এবং আইসিটি পণ্য। তিনি বলেন, বাংলাদেশে এনার্জি, অবকাঠামো নির্মাণ, যোগাযোগ ব্যবস্থার উন্নয়ন, এগ্রো বিজনেস, আইসিটি, শিক্ষা, পর্যটন খাতে বিনিয়োগের বিপুল সম্ভাবনা রয়েছে। ফরেন ডাইরেক্ট ইনভেস্টমেন্টের ক্ষেত্রে বাংলাদেশ সরকার বেশ কিছু সুযোগ সুবিধা দিচ্ছে উল্লেখ করে মন্ত্রী বলেন, মার্কিন যুক্তরাষ্ট্রের বিনিয়োগকারীগণ বাংলাদেশে বিনিয়োগ করলে অধিক লাভবান হবেন।

 আমেরিকান চেম্বার অভ্‌ কমার্স ইন বাংলাদেশ (অ্যামচ্যাম) এর প্রেসিডেন্ট সৈয়দ এরশাদ আহমেদের সভাপতিত্বে অনুষ্ঠানে বিশেষ অতিথির বক্তৃতা করেন ঢাকা সফররত অ্যাসিস্টেন্ট সেক্রেটারি অভ্ কমার্স ফর গ্লোবাল মার্কেট এন্ড ডাইরেকটর জেনারেল অভ্ দি ইউএস এন্ড ফরেন কমার্সিয়াল সার্ভিস অরুণ ভেনকাটারাম্যান। এছাড়া বক্তব্য রাখেন ঢাকায় নিযুক্ত মার্কিন রাষ্ট্রদূত পিটার হাস।

 এর আগে বাণিজ্যমন্ত্রী টিপু মুনশি এবং ঢাকা সফররত অ্যাসিস্টেন্ট সেক্রেটারি অভ্ কমার্স ফর গ্লোবাল মার্কেট এন্ড ডাইরেকটর জেনারেল অভ্ দি ইউএস এন্ড ফরেন কমার্সিয়াল সার্ভিস অরুণ ভেনকাটারাম্যান মার্কিন যুক্তরাষ্ট্রের কমার্সিয়াল সার্ভিসের ঢাকা অফিস উদ্বোধন করেন।

#

বকসী/রাহাত/রফিকুল/লিখন/২০২২/১৮৩০ ঘণ্টা

তথ্যবিবরণী নম্বর ৪৩০৪

**ডিসেম্বরে আইসিটি খাতের বৃহৎ আয়োজন “ডিজিটাল ওয়ার্ল্ড ২০২২”**

ঢাকা, ১১ কার্তিক (২৭ অক্টোবর) :

আগামী ডিসেম্বরে বাংলাদেশে আয়োজিত হবে আইসিটি খাতের বৃহৎ আয়োজন “ডিজিটাল ওয়ার্ল্ড ২০২২”। বিগত বছরগুলোর ধারাবাহিকতায় স্থানীয় ও আন্তর্জাতিক পর্যায়ে ডিজিটাল বাংলাদেশের সক্ষমতা জানান দিতে এই আয়োজন আগামী ৮-১১ ডিসেম্বর ঢাকায় বঙ্গবন্ধু আন্তর্জাতিক সম্মেলন কেন্দ্র (বিআইসিসি)-তে অনুষ্ঠিত হবে।

বুধবার রাতে রাজধানীর বনানীতে অবস্থিত “শেরাটন ঢাকা” হোটেলে "অ্যাম্বাসেডর নাইট" আয়োজনের মধ্য দিয়ে এই ঘোষণা দেয় তথ্য ও যোগাযোগ প্রযুক্তি বিভাগ। ডিজিটাল ওয়ার্ল্ড এর মাধ্যমে মেড ইন বাংলাদেশ থেকে আইসিটি পণ্য রপ্তানিকারক দেশ হিসেবে বিদেশী বিনিয়োগ আকর্ষণের নতুন দিগন্ত উন্মোচন করতে চায় সরকার বলে অনুষ্ঠানে জানানো হয়।

ডিজিটাল ওয়ার্ল্ড ২০২২ আয়োজন সম্পর্কে বিদেশি রাষ্ট্রগুলোকে জানাতে এবং বিদেশি অতিথিদের আমন্ত্রণের উদ্যোগ হিসেবে এই অ্যাম্বাসেডর নাইট আয়োজন করা হয়। এতে সৌদি আরব, মালদ্বীপ, মরক্কো, ব্রুনাই, তুর্কি, দুবাই, সুইডেন, দক্ষিণ কোরিয়া, ইউরোপীয় ইউনিয়ন, অস্ট্রেলিয়া এবং ভুটান সহ বিভিন্ন দেশের রাষ্ট্রদূত উপস্থিত ছিলেন।

অনুষ্ঠানে প্রধান অতিথি হিসেবে উপস্থিত থেকে বক্তব্য রাখেন পররাষ্ট্র মন্ত্রী এ কে আব্দুল মোমেন। তিনি বলেন, আমাদের প্রধানমন্ত্রীর নির্দেশনা এবং আইসিটি উপদেষ্টার পরামর্শে ডিজিটাল বাংলাদেশ বাস্তবায়নে পরিষ্কার লক্ষ্যমাত্রা ছিল আমাদের। আজ যে বাংলাদেশ আপনারা দেখছেন, সেটা আমাদের প্রধানমন্ত্রীর দূরদর্শী নেতৃত্বের ফলাফল।

আইসিটি খাতে বন্ধুপ্রতিম দেশগুলোকে সাথে নিয়ে বাংলাদেশ এগিয়ে যেতে চায় উল্লেখ করে পররাষ্ট্র মন্ত্রী বলেন, জাতির পিতা বঙ্গবন্ধু শেখ মুজিবুর রহমান আমাদের যে পররাষ্ট্র নীতি দিয়ে গেছেন "সকলের সাথে বন্ধুত্ব, কারো সাথে বৈরিতা নয়" আমরা সেটি অনুসরণ করে যাচ্ছি।

বিশেষ অতিথির বক্তব্যে তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক বলেন, আমরা চাই বিশ্ব নেতৃবৃন্দ ও গবেষকরা আমাদের বাজার পরিদর্শন করুন, আমাদের সক্ষমতা দেখুক। আমরা ডিজিটাল খাতে স্বয়ংসম্পূর্ণ হয়ে কাজ করতে চাই। পাশাপাশি বিশ্বের অন্যান্য দেশের সাথে অংশীদার হয়ে সমন্বয় করে কাজ করতে চাই।

পলক আরো বলেন, আমরা এখন পর্যন্ত আইসিটি খাতে দুই মিলিয়নের বেশি কর্মসংস্থানের সুযোগ তৈরি করেছি। প্রায় ১.৫ বিলিয়ন আইসিটি খাতে রপ্তানি বাবদ আয় হচ্ছে। আমরা প্রায় দুই হাজার সরকারি সেবা এখন ডিজিটাল মাধ্যমে নিয়ে এসেছি। দেশে বিক্রিত মোবাইলের ৮০ ভাগ এখন দেশেই তৈরি হয়।

বাংলাদেশ কম্পিউটার কাউন্সিলের নির্বাহী পরিচালক রণজিৎ কুমার অনুষ্ঠানে সভাপতিত্ব করেন।

অন্যান্যের মধ্যে পররাষ্ট্র মন্ত্রণালয়ের জ্যেষ্ঠ সচিব মাসুদ বিন মোমেন ও আইসিটি বিভাগের সিনিয়র সচিব এন এম জিয়াউল আলম পিএএ ছাড়াও রাষ্ট্রদূতদের মধ্যে বাংলাদেশে নিযুক্ত অস্ট্রেলিয়ার হাইকমিশনার জেরেমি ব্রুয়ার, তুরস্কের রাষ্ট্রদূত মুস্তাফা ওসমান তুরান, সুইডেনের রাষ্ট্রদূত অ্যালেক্স বার্গ ফন লিন্ডে, কোরিয়ার রাষ্ট্রদূত লি জ্যাং কিউন, সৌদি আরবের রাষ্ট্রদূত ঈসা বিন ইউসুফ আল দুহাইলান এবং বাংলাদেশে ইউরোপীয় ইউনিয়নের (ইইউ) রাষ্ট্রদূত চার্লস হোয়াইটলি বক্তব্য রাখেন।

এবারের ডিজিটাল ওয়ার্ল্ড ২০২২ -এ থাকছে স্টার্টআপ সামিট, মিনিস্ট্রিয়াল কনফারেন্স, বিপিও সামিট, ই-গভার্নেন্স এক্সপো, ডিজিটাল ডিভাইস অ্যান্ড ইনোভেশন এক্সপো, মোবাইল অ্যান্ড ইনোভেশন এক্সপো, সফ্টওয়্যার শোকেসিং, ই-কমার্স এক্সপো এবং কনসার্ট। এবারের ডিজিটাল ওয়ার্ল্ড এর প্রতিপাদ্য বিষয় হল ‘Be Innovative & Smart’ ।

#

সোহাগ/পরীক্ষিৎ/মেহেদী/জুলফিকার/মাহমুদা/মাসুম/২০২২/১০৩০ঘণ্টা